
Bódy Gábor színházi alkotásai

Bódy Gábor az európai neoavantgárd film- és videóművészet meghatározó alakja – mint színházművész azonban nem része a kánonnak. Életművének központi témája a személyes szabadságkeresés egy társadalmilag és történelmileg egyaránt zárt világban, a késő Kádár-kor Magyarországában. A médiumok kommunikációs lehetőségeit és a jelentésalkotás folyamatát kutatta – nemcsak filmjeiben, de színházi kísérleteiben is.
Óriási fémszerkezeten guruló színészkirálynő. Saját agyában bolyongó fegyveres filozófus. A rokokó arisztokrácia álarcos világa. Etikai horrornak szánt mesejáték. Genet: Cselédek, Shakespeare: Hamlet, Lenz: Katonák és Li Hszing-Tao: Krétakör.
Dolgozatomban a színház, a teatralitás felől közelítek Bódy Gábor életművéhez. A meglévő felvételek, képek és szövegek, valamint interjúk segítségével rekonstruálom és vizsgálom Bódy színházi és színházias rendezéseit, illetve a Bódy-féle alkotófolyamat jellemzőit.
Bódy jelként tekintett minden kifejezőeszközre, a díszletekre, a hangra, de még a színészeire is. Ezeket a jeleket rendezte egymás mellé egy adott gondolat mentén, ezekből a jelekből épített különböző konstrukciókat. Művein keresztül azt vizsgálom, hogy a film és a színház médiuma mennyire bírja el, hogy egy kísérletező alkotó szélsőségesen széttartó elemeket komponáljon egy egységes műalkotássá.



